ด่วน! โฆษก ตร.เผยเมาแล้วขับยึดรถทันที เริ่ม 25 ธ.ค.นี้!
โฆษก ตร. แถลงแผนงานดูแลปชช. ช่วง คริสมาสต์-ปีใหม่ กำชับเจ้าหน้าที่อำนวยความสะดวกจราจร เริ่มมาตรการเมาแล้วขับยึดรถ คืนนี้ (25 ธ.ค.) ขณะส่งตำรวจ 1 แสนนาย เข้มคริสต์มาส ปีใหม่ เมาขับโดนแน่
25 ธ.ค. 2558

พลตำรวจเอก เดชณรงค์ สุทธิชาญบัญชา โฆษกสำนักงานตำรวจแห่งชาติ เปิดเผยว่า สำหรับแผนงานดูแลประชาชนในช่วงเทศกาลวันคริสมาสต์ต่อเนื่องถึง เทศกาลเฉลิมฉลองปีใหม่ ทั้งในกรุงเทพมหานครและต่างจังหวัดว่า ได้กำชับเจ้าหน้าที่ให้ดูแลความปลอดภัยและเน้นอำนวยความสะดวกด้านการจราจรอย่างเต็มที่ โดยเฉพาะ ในกรุงเทพมหานคร ที่ประชาชนส่วนใหญ่จะเดินทางกลับภูมิลำเนา โดยในแต่ละพื้นที่กำชับให้มีระดับ ผู้บังคับบัญชา ลงพื้นที่ด้วย ซึ่งจะดูแลเข้มข้น ทั้งกลางวันและกลางคืน เพื่อป้องปราม กรณีกลุ่มวัยรุ่นขี่รถจักรยานยนต์ ออกมาประลองความเร็วตามถนนทางสาธารณะส่วนประชาชนที่เดินทางออกต่างจังหวัด
โดยคาดว่าจะมีปริมาณรถหนาแน่น ในวันที่ 30 ถึง 31 ธันวาคม นี้ ซึ่งได้กำชับเจ้าหน้าที่คอยอำนวยความสะดวกการจราจรให้ตลอดเส้นทาง รวมถึงมีด่านตรวจสกัด เพื่อป้องปรามอุบัติเหตุเฝ้าระวัง ทั้งถนนสายหลักสายรองไปจนถึงในพื้นที่ชุมชนที่มักพบว่า มีอุบัติเหตุเมาแล้วขับมากที่สุด โดยตำรวจจะเข้าไปประสานงานกับผู้นำชุมชนให้เฝ้าระวังผู้ขับขี่ที่มึนเมาสุรา โดยจะใช้มาตรการให้หยุดพักรถ ห้ามขับขี่ และจะใช้อำนาจตามคำสั่ง คณะรักษาความสงบแห่งชาติ (คสช.) ยึดรถ ในกรณีผู้เมาแล้วขับ โดยแผนงานทั้งหมด จะเริ่มดำเนินการตั้งแต่คืนนี้เป็นต้นไปตลอดจนเสร็จสิ้นช่วงเฉลิมฉลองเทศกาลปีใหม่
อย่างไรก็ตาม โฆษกสำนักงานตำรวจแห่งชาติ กล่าวเพิ่มเติมว่า วันนี้ ในส่วนของตำรวจนครบาล จะมีการปล่อยแถวระดมกำลังกวาดล้างอาชญากรรม ตั้งแต่ ลานพระบรมรูปทรงม้า และในวันพรุ่งนี้ (26ธ.ค.) ตนพร้อมด้วย ผู้บังคับการตำรวจจราจร จะขึ้น เฮลิคอปเตอร์ บินสำรวจเส้นทางการจราจรด้วย
ด้านพลตำรวจเอกเดชณรงค์ สุนธิชาญบัญชา ที่ปรึกษา สบ.10 ในฐานะโฆษกสำนักงานตำรวจแห่งชาติ เปิดเผย สำนักข่าว ไอเอ็น.เอ็น. ถึงมาตรการดูแลความปลอดภัยในชีวิตและทรัพย์สินของประชาชนในช่วงเทศกาลวันคริสต์มาสและเทศกาลปีใหม่ว่า ได้สั่งให้ทุกพื้นที่ระดมกำลังกวาดล้างอาชญากรรมอย่างเต็มที่ โดยในส่วนของกรุงเทพมหานครตำรวจนครบาลจะมีการปล่อยแถวระดมกวาดล้างอาชญากรรมในเย็นวันนี้( 25 ธ.ค.) ตั้งแต่ลานพระบรมรูปทรงม้าไปยังพื้นที่ต่างๆโดยเฉพาะจุดเสี่ยง พร้อมจัดกำลังตำรวจดูแลความปลอดภัยตามสถานที่ท่องเที่ยวสำคัญที่มีคนไทยและต่างชาติมารวมกันจำนวนมาก
พร้อมย้ำเตือนประชาชนตำรวจจะดำเนินการบังคับใช้กฎหมายการจราจรอย่างเข้มงวด การเมาสุราแล้วขับซึ่งเป็นสาเหตุอันดับต้นๆของการเกิดอุบัติเหตุนั้น จะนำมาตรการยึดรถตามนโยบายของคณะรักษาความสงบแห่งชาติหรือ คสช. มาใช้ ประชาชนที่ฝ่าฝืนเสี่ยงถูกดำเนินคดีหลายข้อหา ทั้งนี้ ตำรวจจะดำเนินการตั้งด่านทั้งทางสายหลักและทางรอง โดยเฉพาะช่วงเวลา 16.00 น.-22.00 น.
ขณะที่เดียวกันพ.ต.อ.กฤษณะ พัฒนเจริญ รองโฆษกสำนักงานตำรวจแห่งชาติ เปิดเผยว่า สำนักงานตำรวจแห่งชาติ ได้บูรณาการกำลังตำรวจร่วมกับหน่วยงานที่เกี่ยวข้องทั้งทหาร และฝ่ายปกครอง กว่า 1 แสนนาย ในการดูแลความปลอดภัยในชีวิตและทรัพย์สินของประชาชน ตลอดจนการอำนวยความสะดวกด้านการจราจรในช่วงเทศกาลวันคริสต์มาส ต่อเนื่องไปจนถึงวันปีใหม่ 2559 ทั้งในกรุงเทพฯ และต่างจังหวัด เนื่องจากจะมีประชาชนเดินทางออกต่างจังหวัดจำนวนมาก โดยกำชับให้ตำรวจทางหลวงวางแผนการระบายรถให้เป็นไปด้วยความเรียบร้อย
รวมถึงดูแลสถานที่ที่จัดงานเคาท์ดาวน์จุดใหญ่ ๆ ทั้งในกรุงเทพฯ และต่างจังหวัด ซึ่งจากการตรวจสอบด้านการข่าว ยังไม่พบความเคลื่อนไหว หรือสิ่งบอกเหตุที่ผิดปกติ ขอให้ประชาชนมั่นใจ ทั้งนี้ ยืนยันว่า ช่วงเทศกาลดังกล่าว ตำรวจจะเพิ่มมาตรการเข้มในการตั้งด่านวัดปริมาณแอลกอฮอล์ การบังคับใช้กฎหมายการจราจร และเด็กแว้นอย่างเข้มงวด รวมทั้งนำมาตรการยึดรถตามนโยบายของคณะรักษาความสงบแห่งชาติ หรือ คสช. นั้น ทางตำรวจก็จะน้อมรับ และบังคับใช้กฎหมายที่เกี่ยวข้อง ทั้ง พ.ร.บ.จราจรทางบก, พ.ร.บ.รถยนต์ฯ พ.ร.บ.ขนส่งฯ ทั้งนี้ เพื่อป้องกันไม่ให้เกิดความสูญเสียต่อชีวิตและทรัพย์สินของประชาชน